《读晋史九首 其六》
元代·何中

江左二百年，立国初何恃。中夜荒鸡鸣，天地皆英气。

枕戈刘越石，击楫祖士稚。如此中原间，端能了公事。

局促并豫州，奇功中道坠。呜呼二豪雄，本为宗社计。

异类禽兽心，推议谅非意。石死固可哀，稚则吾何议。

徒怀墟墓间，还念金行祀。谁令若思来，后代常歔欷。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。